Uzulu Ukhala Ngokwenziwa Libandla leZanu PF
Banengi abantu abathi bakhathazwa ngokwenziwa libandla leZanu PF okugoqela ukukhahlamezwa kukazulu.
BULAWAYO — Ngemva kweminyaka phose engamatshumi amatshumi amane ilizwe lathola uzibuse, ibandla leZanu PF lilokhu libusa lanxa nje inengi labantu lisithi sokwanele. Abacubungula ezombusazwe bathi lokhu kwenziwa ludlakela olukulelibandla kanye lokwethusela amanye amabandla lozulu owesaba ukubuyela eminyakeni yayizolo lapho abantu abansundu babekhangelwa ngani abasibantu balutho. Lanxa nje amabandla afana leleMDC, iZAPU, PDP lamanye atshiyeneyo ayake azame ukulinyikinya lelibandla, lilokhu lisahlezi embusweni, njalo kukhanya lilakho ukuqhubeka libusa langemva kokhetho oluzayo luka2018. Lokhu kwenzakala lanxa nje inengi, ikakhulu emadolobheni, lisithi lelibandla sokumele lidedele abanye. Ocubungula ezombusazwe, uMnumzana Dumisani Ngwenya, uthi ibandla leZanu PF lifana laleya ndoda ekhaliphileyo eyayakha indlu yayo phezu kwelitshe, okuyimpi yombusazwe, lapho eliziveza njengebandla eliyilolodwa elilakho ukulondoloza konke okwalethwa nguzibuse. Banengi abantu, uNgwenya athi abalokhu besakhangela lelibandla ngenhlonipho enkulu ngenxa yomsebenzi walo wokuletha inkululeko okwenza wonke amanye azayo akhangelelwe emanzini. Isakhamuzi, uNkosikazi Sinanzeni Jubane, ufana lenkulungwane zabantu kuleli abatshona bebuzana ukuthi kungani lelibandla lilokhu lisesihlalweni lona ilizwe libhidlika, aswele impendulo. UMnumzana Michael Maphosa, owebandla leZAPU uthi yena akumangalisi ukuthi kungani lelibandla lilokhu libusa ngoba yilo elibambe konke kuleli okugoqela amapholisa, abebutho kanye lamankampani esizwe abanjwa ngamandla ukuthi aqhubeke esekela ngemali njalonje. Amabandla aphikisayo afana lelakhe, uthi kenelisi ukuncintisana leZanu PF esebenzisa imali yesizwe ukuqhuba inhlelo zalo. Lokhu kugcizelelwe njalo ngumfundi wezombusazwe, uNkosazana Roberta Mafusire, othi ibandla leZanu PF ngenxa yokuthi yilo elibusayo lisebenzisa imithetho, amapholisa kanye labebutho ukuncidezela amanye amabandla lokwethusela abasekeli bawo. Uthi lapho sokuzaba lokhetho, amabandla aphikisayo kawalitholi ithuba lokukhankasa ngenxa yokuthi ayancitshwa imvumo yokuya endaweni ezithile kumbe abasekeli bawo bethuselwe, bahlangane lodlakela baze bakhethe ukungabonakali emihlanganweni le. Uqhubeke esithi le yindlela ibandla leli eselayilolonga kakuhle lisebenzisa ingatsha zalo ezitholakala lapho okuhlala uzulu ezigabeni zonke. Wengeze esithi lanxa amabandla aphikisayo ecabanga ukuthi izolo ledlule, ibandla leZanu PF liyazwisisa ukuthi inengi kuzulu ikakhulu ebantwini abadala lakulabo abasemaphandleni balokhu besakhumbula ukuhlukunyezwa ngumbuso wabamhlophe okokuthi lapho kuthiwa amabandla aphikisayo adlelana labamhlophe lingena lithophele besabe ukubeka elinye ibandla bathi kungcono bahlale lalonelo abavele belazi kusukela kudala. Ilunga lebandla leZanu PF, uMnumzana Japhet Malaba, owangena kuleli bandla lapho lilumbana lele PF Zapu ngo 1987, uthi ye baziwa njengebandla elilodlakela okumele bakuguqule ukuze baqhubeke besekelwa nguzulu. Uthi bona ikakhulu abemhlubulweni weMaNdebeleni bahlezi besetheswa umlandu wokudlelana lababulali okutshengisa ukuthi kuyadingeka ukuthi liziguqule ukuze libelibandla elithandwa ngabantu hatshi elesatshwayo. Zinengi izizatho eziphiwa ngabantu ukuthi kungani lelibandla lilokhu lisembusweni lalapho uzulu ekhanya ekhonona ngendlela elibusa ngayo. Kulez’insuku banengi abakhonona ebulenjini, ikakhulu emadolobheni, abacubungula ezombangazwe abathi akulinyikinyi lelibandla ngoba usekelo abalutholayo olunengi lusemaphandleni njalo inengi lalabo elitshona likhonona ebulenjini alihambi lokuyavota lapho kulokhetho kuthi vele inengi lakhona alikho laselizweni, lingaphetsheya kwamanye amazwe. Abanye bathi kulokukhonona ngalelibandla eliyabe liqhuba inhlelo zalo lisiyaphambili, amabandla aphikisayo kangeke afika ndawo ngokuchothoza kuphela kungela akwenzela uzulu kumbe akuthembisayo okubambekayo. Lanxa nje inotho yelizwe iqhubeka ibhidlika lenani labantu elikhonona litshengisela likhwela, kanye lokungahlalisani okukhona kubandla leZanu PF, akwaziwa lapho okuyawela khona induu loxakuxaku kukhetho luka 2018.